Brat Martin Turošák a jeho misijný život na Islande, 20. 6. 2017

Brezovická farnosť sa môže pýšiť misionárom Martinom, ktorý je aj rehoľníkom u bratov Kapucínov na ďalekom Islande. O ňom som už písal, keď odchádzal na misie. Teraz chcem venovať pozornosť na jeho misijnú činnosť trocha z iného uhla pohľadu. V nedeľu 4 .6. 2017 nám veriacim po Korunke Božieho milosrdenstva a Litánií k Božskému Srdcu vizuálne a s komentárom odprezentoval svoje náročné pôsobenie na týchto misiách. Videovizualizáciou nás oboznámil o svojej činnosti v tejto ďalekej krajine. Porozprával nám o náročnosti, radosti a samozrejme aj o kráse misijnej činnosti. Odkryl nám prostredie v ktorom žije, modlí sa a pracuje. Dobre vieme, že na rozdiel od diecéznych kňazov rehoľníci nesmú vlastniť žiadne nehnuteľnosti ani iné majetky, ktoré by ich odrádzali od absolútnej pripútanosti k Bohu. Sľubujú ešte o jednu evanjeliovú čnosť viac – sľub chudoby. Tento brat Martin je toho evidentným a rukolapným dôkazom. Opustil naozaj všetko a všetkých a úplne sa pripútal k celoživotnej službe Bohu. Môžeme ho obdivovať v tejto jeho službe. Na misiách pôsobí od februára minulého roku. Jeho misijne miesto je v Reydarfjordur Iceland, ktoré sa nachádza asi 700 km od hlavného mesta Reykjavík. Pôsobí tam s troma bratmi kapucínmi pochádzajúcimi tiež zo Slovenska. Títo traja rehoľníci s podporou horlivých dobrovoľníkov chlapov zo Slovenska postavili za necelé dva roky v tomto meste nádherný drevený kostolík, ktorý bol posvätený ich otcom biskupom taktiež zo Slovenska ThLic. Dávid Bartimej Tencer, OFM (wikipédia) dňa 17. 6. 2017 t. j. minulú sobotu. Tejto posviacky kostolíka sa zúčastnil aj premiér SR Róbert Fico a minister zahraničných vecí Miroslav Lajčák, ktorí boli na tejto návšteve dva dni. Drevo na tento kostolík, ako povedal Martin, pochádza zo Slovenska. Dnes, v utorok po svätej omši, ma informoval o jeho odchode späť na misiu. V nedeľu odlieta z Viedne do Frankfurtu a potom s prestupom ďalej pokračuje na svoje pôsobisko, ktoré sa mu stalo domovom na Islande – Reydarfjordur. My mu vyprosujeme veľa Božích milostí, zdravia a Božieho požehnania. Nech ho jeho patrón a patrón našej diecézy sv. Martin, ktorého dennodenne litániami vzývame po svätej omši sprevádza a ochraňuje.